Prasa-hoof afgedankDie Passasierspooragentskap van Suid-Afrika (Prasa) het sy uitvoerende hoof die trekpas gegee. Zolani Matthews, Prasa se uitvoerende hoof, is afgedank. (Foto: Prasa) Die raad het Donderdag gesê hy het eenparig besluit om Zolani Matthews se dienskontrak met onmiddellike inwerkingtreding op te skort. Die besluit volg op ŉ ondersoek deur ŉ senior advokaat om te bepaal of Matthews doelbewus versuim het om inligting oor sy dubbele burgerskap aan Prasa bekend te maak. Die raad sê Matthews se dienskontrak stipuleer duidelik, as een van die sleutelvereistes, dat sy kontrak net bekragtig sal word as hy sekerheidsklaring kry. Die Staatsveiligheidsagentskap wou egter nie hoogs geheime veiligheidsklaring – of enige ander veiligheidsklaring – aan hom verleen nie. “Tydens die ondersoek deur ŉ senior advokaat het mnr. Matthews die geleentheid gehad om sy weergawe mondelings en skriftelik deur die regsverteenwoordiger te stel. Sy regsverteenwoordiger was ook teenwoordig toe die advokaat tydens die ondersoek ŉ onderhoud met hom gevoer het.” Die uitslag van die ondersoek was teen Matthews. “Die raad het die verslag in ŉ baie ernstige lig beskou en met die aanbeveling saamgestem.” Matthews is in Februarie vanjaar deur Fikile Mbalula, minister van vervoer, as uitvoerende hoof van die sukkelende Prasa aangestel. Net ’n maand later het Mbalula berigte gekap dat Matthews te oud vir die werk is. Daar is destyds berig Matthews kwalifiseer nie vir die aanstelling nie omdat hy 64 jaar oud is. Prasa se beleid bepaal dat werkers by die agentskap op 63 moet aftree. Die raad sal nou begin met die proses om weer ŉ nuwe hoof te werf. Geen verdere inligting oor Matthews se “dubbele burgerskap” is in die verklaring bekend gemaak nie.